Willelmus, Dei gratia Senonensis archiepiscopus, apostolice sedis legatus, dilectis filiis abbati et fratribus de Deiloco, in perpetuum. Considerantes ordinis et religionis vestre honestatem, et fidei constantiam, et devotionis quam erga nos geritis sinceritatem attendentes, vobis, divine pietatis intuitu, ecclesiam de Buissiaco liberam et quietam ab omni exactione et consuetudine, tam nostra quam archidiaconi Senonensis vel etiam decani, presbiterorum excepto synodo et circada, donamus, et in perpetuum pacifice possidendam concedimus. Ecclesiam etiam de Pareto, quam bone memorie Hugo, archiepiscopus, predecessor noster, vobis donavit, eodem tenore in posterum habendam concedimus. Ne autem super eisdem ecclesiis aliqua vobis de cetero molestia vel injuria possit inferri, eas presentis scripti attestatione, sigilli nostri auctoritate vobis et ecclesie vestre confirmamus, statuentes et sub anathemate prohibentes ne quis vobis et ecclesie vestre confirmationi in aliquo contraire presumat, salva in omnibus apostolice sedis auctoritate. Actum, anno ab Incarnatione Domini Mº Cº LXXº VIº.